ΗΠΑ: Αυξάνονται οι ρυθμοί προσλήψεων ξένων εξαιρετικά εξειδικευμένων υπαλλήλων
εργοδότες σπεύδουν να συμπληρώσουν τα σχετικά δικαιολογητικά στην Αμερικανική Υπηρεσία Μετανάστευσης
Ταχεία ανάπτυξη στην αγορά εργασίας σηματοδοτεί το γεγονός ότι οι εργοδότες σπεύδουν να συμπληρώσουν τις αιτήσεις για τον νέο γύρο των πολυπόθητων αδειών εργασίας για ξένους εργαζόμενους υψηλής ειδίκευσης. Οι Αμερικανικές εταιρείες έχουν το δικαίωμα να υποστηρίξουν την άδεια εργασίας 65.000 εργαζομένων οι οποίοι έχουν στη κατοχή τους τουλάχιστον έναν τίτλο σπουδών Ανώτατης Εκπαίδευσης και 20.000 ξένων κατόχων τίτλων Αμερικανικών Πανεπιστημίων. Για την περίοδο που ξεκινά τον Οκτώβριο, η Αμερικανική Υπηρεσία Μετανάστευσης ξεκίνησε να δέχεται τις αιτήσεις για την βίζα H-1B την Δευτέρα. Ωστόσο, υπολογίζεται ότι ο αριθμός των 65.000 αιτήσεων θα έχει συμπληρωθεί εντός μίας εβδομάδας. Οι ρυθμοί υποβολής αιτήσεων είναι οι ταχύτεροι από το 2008. Σύμφωνα με τον James Glassman επικεφαλή οικονομολόγο της τράπεζας JPMorgan Chase, η αγορά εργασίας των Ηνωμένων Πολιτειών βρίσκεται σε ανάκαμψη. Τα περασμένα χρόνια, ο αριθμός των αιτήσεων συμπληρωνόταν το μήνα Δεκέμβριο. Όπως τονίζει, η αγορά έχει ανοίξει για τους ανθρώπους με εξειδικευμένες και τεχνολογικές δεξιότητες. 200.000 θέσεις εργασίας προστίθενται κάθε μήνα στην αγορά των Ηνωμένων Πολιτειών. Οι ξένοι εργαζόμενοι που λαμβάνουν την ειδική άδεια, έχουν δικαίωμα να εργαστούν στις Ηνωμένες Πολιτείες για τρία έως έξι χρόνια. Σύμφωνα με τον κ. Glassman το γεγονός ότι υπάρχουν κενές θέσεις εργασίας, οι οποίες είναι διαθέσιμες για ξένους εργαζομένους, είναι ενδεικτικό του κενού που υπάρχει στο εκπαιδευτικό σύστημα των Ηνωμένων Πολιτειών.